Opstelhulp – toortsie.com
Februarie 23, 2021 Maart 8, 2021 ~ Toortsie	~ 6 Kommentaar
Februarie 21, 2019 Februarie 21, 2019 ~ Toortsie	~ 2 Kommentaar
Hierdie is nou sowaar 'n interessante onderwerp: Die reg om my eie vriende te kies. Onthou, ek kies nie die onderwerpe nie, dit kom na my toe aan.
Ek gee vir jou riglyne waaroor om te skryf, ek vra vrae en dan kan jy skryf wat in jou gedagtes opkom.
Hoe voel jy daaroor? Voel jy dat jy, as tiener, die reg het om jou eie vriende te kies? Hoe sal jy daardie reg beskryf? As jy voel dat daardie reg van jou weerhou word, hoekom voel jy so? Wie meng in by die keuse van jou vriende? Is jou ouers voorskriftelik? Of dalk jou onderwysers? Selfs van die vriende in jou vriendekring? Is daar boelies wat vir jou wil voorskryf wie jou vriende mag wees?
Is die keuse van vriende 'n reg of 'n voorreg?
Wanneer jy vriende sou kies, waarna moet jy oplet? Kies jy sommer die eerste die beste persoon? Kyk jy uit vir iemand wat eensaam is? Kies jy iemand met dieselfde belangstellings as jy? Hou jy van vriende wat sterk oorkom, wat jou gaan ondersteun in boeliegedrag, of kies jy juis hulle wat sagter is? Dalk 'n sterk persoon wat saam met jou sterk sal staan teen boelies? Kies jy iemand wat dieselfde geloof as jy deel, of kies jy juis iemand van 'n ander geloof? Wat is vir jou belangrik in die keuse van jou vriende?
Hoe voel jy oor jou ouers se opmerkings oor jou vriende? Luister jy na hulle as hulle jou waarsku teen iemand of sal jy dan juis vriende met daardie persoon wees uit rebelsheid? Voel jy dat jou ouers lewenservaring het en dat jy na hulle raad kan luister, of voel jy om eerder jou eie kop te volg?
As ou tannie wil ek tog vir jou die raad gee: Wanneer jy vriende kies, luister wel na die raad van jou ouers en onderwysers, hulle kan baie meer en verder sien as wat jy ooit sal dink.
'n Rukkie gelede het ek 'n blog geskryf oor wanneer iemand vir my 'n vriend is, oor wat ék as belangrik beskou in die keuse van my vriende. Jy kan gerus hier gaan kyk, maar onthou, dit is wat vir my belangrik is. Jy kan dit nie net so oorskryf nie, want ek is seker jy gaan heeltemal anders vriende kies.
Vir nog opstel- of mondelinghulp, kan jy HIER kyk. Onthou om toortsie.com as bron aan te gee as jy my hulp gebruik het.
Skryf 'n opstel: Familietroue
Junie 8, 2018 Junie 11, 2018 ~ Toortsie	~ 2 Kommentaar
Sjoe! Dis 'n lekker onderwerp!
'n Familietroue is 'n lekker ding en ek glo altyd dat familie 'n troue heeltemal anders beleef as vriende van die bruid en bruidegom. Dis 'n bymekaarkomslag van mense wat mekaar 'n leeftyd ken, met 'n leeftyd se stories agter hulle.
Waar is die troue gehou? Vertel van die plek. Wat het dit spesiaal gemaak? Was dit naby 'n rivier? Watter tierlantyntjies het die bruid gebring om die troue uniek te maak?
Het julle eers met die kerkdiens daar aangekom, of was dit 'n hele naweektroue? Naweektroues raak al hoe gewilder waar die hele familie al van die Vrydag af saamkuier. Het julle die Vrydagaand gebraai? Watter lawwighede het tydens die braai gebeur?
Dan kan jy die troue beskryf, of sommer die gaste. Skinder lekker oor die familie, op 'n mooi manier natuurlik, sonder om iemand af te breek.
Vertel van die komieklike tannie in julle familie wat ook op die troue was. Vertel wat sy hierdie keer al weer aangevang het, en, as jy wil, sommer van haar ander vreemdhede. Is haar hare groen gekleur? Het sy soos 'n tropiese woud gelyk in haar kleredrag? Het haar hare soos die troukoek gelyk?
En wat van die oom in julle familie waarvoor julle altyd stilletjies glimlag? Vertel hoe hy altyd kiertsregop loop, bokbaardjie en al. Netjies, ernstig. Vertel hoekom hy vir jou vreemd is.
Vertel van jou slim neef wat die hele tyd net vertel van alles wat hy vermag, of die niggie wat heeltyd giggel oor alles. Of wat van die oom wat dieselfde ou afgesaagde grappies vertel as die familie bymekaar kom. Dalk is daar 'n oom of twee wat 'n bietjie diep in die bottel kyk, en 'n tannie wat onophoudelik praat.
By so 'n familiebyeenkoms kom daar altyd 'n paar familiegeheime ook uit. Staaltjies wat al oor geslagte heen kom. Skryf daaroor. Vertel van jou oupa wat die draairoomys vir agt persone moes loop haal, stokalleen, en watter fiasko dit was. (Dit is ons familiegrappie, maar ek is seker julle het ook sulke grappies.)
Wat van jou neefs en niggies wat in Australië bly wat spesiaal vir die troue Suid-Afrika toe gekom het. Vertel 'n bietjie hoe lekker dit was om weer die bande op te tel na al die jare. Hoe julle net nie uitgekuier kon raak nie omdat julle nog altyd maats was.
Watter poetse het julle dalk op die troue vir van die familielede gebak?
Het jy 'n spesiale takie op die troue gehad? Moes jy help met die versiering van die saal? Was jy die persoon wat hulle rondgestuur het en moes jy net bontstaan? Het jy dit geniet, of was dit vir jou sleg? Wat moes jy alles doen? Moes jy sewentig ballonne opblaas en het jou kop toe gedraai, of moes jy help tafels dek? Of was jy een van die skoonmakers ná die tyd?
Die meeste van alles, geniet dit wat jy skryf. Lees dit oor en vra: Bring dit 'n glimlag op my gesig? En, wat kan ek verander sodat dit 'n glimlag op my gesig bring as ek dit lees, want, dan gaan dit ook 'n glimlag op jou leser se gesig bring.